ཉེ་ཆར་དྷ་ས་གངས་སྐྱིད་ཀྱི་ཉེ་འཁྲིས་གནས་ཆུང་དགོན་པའི་མར་ཞབས་བོད་པ་སྡོད་གནས་ཀྱི་ཁང་བརྩེགས་གཉིས་ཀྱི་ཁང་མིག་འོག་མའི་ནང་།རླངས་རྫ་ཡི་འབར་རྫས་བཞག་པའི་གནད་དོན་བྱུང་ཡོད་སྟབས།གནས་ཚུལ་དེ་སུས་བྱས་མིན་སོགས་རྩད་གཅོད་བྱུང་ཐུབ་མིན་སྐོར་ཟླ་འདིའི་ཚེས་༢༧ཉིན་འདི་གའི་གསར་འགོད་པས་དྷ་ཤོད་ཀྱི་ཉེན་རྟོག་ཁང་ལ་དྲིས་པར།ཁོང་གིས་གནད་དོན་དེའི་ཐོག་ང་ཚོས་རྩད་གཅོད་ཞིབ་ཚགས་པོར་བྱེད་བཞིན་ཡོད་ཀྱང་།ད་བར་ང་ཚོར་དཔྱད་གཞི་བྱེ་བྲག་པ་གང་ཡང་རག་མ་བྱུང་།ཁང་བདག་དང་ཁང་པ་གླ་ནས་སྡོད་མཁན་སུ་གང་གིས་དོགས་པ་ཟ་ས་མི་འདི་ཡོད་ཟེར་བ་ཞིག་དང་།ཅ་དངོས་འདིས་བཞག་སོང་ཟེར་མཐོང་མཁན་གཅིག་ཀྱག་མི་འདུག་ཅེས་དྷ་ཤོད་ཀྱི་སྤྱི་ཁྱབ་ཉེན་རྟོག་པ་སུ་ནིལ་ཀུ་མར་གྱིས་བརྗོད་སོང་།དེ་བཞིན་ཁོང་གིས་ཅ་དངོས་རྣམས་ལ་བརྟག་དཔྱད་བྱས་རྗེས་ཚ་གློག་དེ་དྷ་སའི་ཁུལ་ལ་བཙོང་རྒྱུ་མེད་པ་ཞིག་ཡིན་སྟབས་དེ་ནི་ཕྱི་ལོགས་ནས་ཁྱེར་ཡོང་བ་ཞིག་ཡིན་པ་དང་།ལས་དོན་དེ་སྤེལ་མཁན་སུ་ཞིག་ཡིན་མིན་དང་རྒྱུ་མཚན་ཅི་ཞིག་གི་ཕྱིར་དུ་ཡིན་མིན་ད་ལྟ་གསལ་པོ་བྱུང་ཐུབ་མེད་ཀྱང་རྩད་ཞིབ་བྱེད་མུས་ཡིན་པ།ཅ་དངོས་འཇོག་སྟངས་ལ་བརྟག་ན་ཁང་པ་གཏོར་རྩིས་བྱས་པ་གསལ་པོ་ཡིན་པ་དང་།རླངས་རྫའི་འབར་རྫས་འཇོག་སའི་ཁང་མིག་གཅིག་ནང་བོད་པ་ཞིག་དང་གཞན་དེའི་ནང་དབྱིན་ཇི་བ་ཞིག་སྡོད་ཀྱི་ཡོད་ཀྱང་།གནས་ཚུལ་བྱུང་བའི་དགོང་མོ་དེར་ཁོང་གཉིས་ཀ་ནང་ལ་མེད་སྐོར་བཅས་བརྗོད་སོང་།